Det er absolut ikke noget, vi vil tilskynde her på DR Sporten, men kaster man sig ud i en omgang baneløberi, så skal der altså leveres noget underholdning.

Baneløb afbryder begivenhederne på grønsværen, og så kan man altså ikke bare lalle planløst rundt. Publikum har krav på underholdning.

Læs også : Sønderjyske banket på plads i Farum

Et halvdovent lunt ind mod midtercirklen kan ingen bruge til noget, hvilket var det ’show’, som tilskuerne på Farum Park blev præsenteret for, da FC Nordsjælland lørdag aften pryglede Sønderjyske 4-0 og kortvarigt blev afbrudt af en baneløber.

Optimalt set bør en baneløber være nøgen, og kan vedkommende tiltuske sig kuglen og banke den i kassen med en hale af kontrollører efter sig, så trækker det kun op.

Den slags var der dog intet af fra baneløberen i Farum, som FC Nordsjælland-anfører Patrick Mtiliga kyndigt fik bremset og tildelt en opsang.